ROMÂNIA

JUDEŢUL SATU MARE

CONSILIUL LOCAL AL

MUNICIPIULUI SATU MARE

**Anexa nr. 2 la H.C.L. nr. 236/30.09.2021**

Descrierea și semnificația elementelor însumate ale modelului

steagului municipiului Satu Mare

Flamura este formată dintr-o pânză dreptunghiulară cu proporția între lățime și lungime de 2/3.

Câmpul de culoare albă este încărcat în centru cu stema municipiului Satu Mare redată conform H.G. nr.303 din 2015.

În partea superioară stemei, central, se află denumirea unității administrativ-teritoriale ,,MUNICIPIUL SATU MARE” în limba română iar în partea inferioară central, denumirea va fi menționată în limba maghiară ,,SZATMÁRNÉMETI” și germană ,,SATHMAR”. Caracterele vor avea aceeași formă, mărime și vor fi de culoare neagră.

Marginile câmpului, mai puțin cea de ridicare, sunt încărcate de o bordură compusă din triunghiuri echilaterale identice ca dimensiune, în secvență recurentă roșu și albastru, dispuse cu o latură pe margine și cu vârful spre interior. Semnificația culorilor: albastru semnifică blândețe, noblețe, încredere; roșu înseamnă curaj și îndrăzneală, iar culoarea albă semnifică puritate, compasiune, optimism fiind un simbol al păcii.

Steagul se fixează pe hampă în partea stângă pe lățime.

Descrierea stemei conform H.G. nr. 303 din 2015:

Stema municipiului Satu Mare se compune dintr-un scut triunghiular albastru cu marginile rotunjite. În interiorul scutului, dintr-un bastion format dintr-un zid de cetate crenelat argintiu se ridică un turn de argint cu trei ferestre deschise negre, având la bază o poartă cu grilajul ridicat, apărată de un leu şezând, de aur, văzut din profil spre dreapta, cu coada ridicată pe spate şi cu limba roşie scoasă. Din crenelurile bastionului se ridică un turn conic central roşu, flancat de câte un turnuleţ argintiu, cu fereastra neagră deschisă, cu acoperişul ascuţit, roşu. Din metereze iese, în dreapta-stânga bastionului, o terasă verde pe care sunt plasaţi câte un chiparos cu trunchiul negru şi coronamentul verde; la extremităţile fiecărui chiparos se află câte un oştean de argint, privind spre chiparos, îmbrăcat în armură completă cu coiful cu viziera trasă, având în mâna dreaptă/stângă o spadă ridicată. Bastionul este aşezat pe o terasă verde, iar vârful scutului de argint este undat. Scutul este timbrat de o coroană murală de argint cu şapte turnuri crenelate.

Semnificațiile elementelor însumate:

Bastionul se referă la rolul cetății în apărarea localității.

Leul reprezintă o imagine simbolică pentru ideea de putere şi curaj în luptă.

Chiparosul face referire la bogăția pomicolă din zonă.

Grilajul reprezintă statutul privilegiat de cetate al orașului în Evul Mediu.

Întreaga compoziție a fost inspirată de tradiția heraldică folosită în perioada interbelică.

Coroana murală cu șapte turnuri crenelate semnifică faptul că localitatea are rangul de municipiu reședință de județ.

**Președinte de ședință, Contrasemnează**

**Maurer Róbert-Csaba Secretar general,**

**Mihaela Maria Racolța**